Imtella' Lulju 7, 2021 Rapport: Claire Preca Taroum Ritratti: Olaf McKay - Google Tnieda fond ta' nofs miljun ewro għat-tieni sejħa tal-iskema għall-manutenzjoni u sostenn ta' proġetti infrastrutturali maġġuri li ġew imwettqa mill-Gvern. Il-Ministru għall-Wirt Nazzjonali u l-Arti, Josè Herrera, qal li bl-iskema se jiġu mgħejuna b'mod dirett il-kunsilli lokali għall-manteniment ta' proġetti kapitali magħmula mill-Gvern Ċentrali. Il-Ministru Herrera qal li għall-ewwel sejħa applikaw 7 kunsilli lokali, iżda 3 applikazzjonijiet kienu eliġibbli għall-iskema u ser jingħataw madwar €93,000. It-tliet applikazzjonijiet magħżula jikkonsistu fil-manutenzjoni ta' dawn it-tliet proġetti: żamma u manutenzjoni ta' Ġnien l-Għarusa tal-Mosta; tisbieħ tal-Ġnien Misraħ 11 ta' Frar f'San Ġwann u tisbieħ tal-Belveder fejn il-Kappella ta' Loretu fil-Gudja (ritratt – fuq) . Il-Ministru Herrera qal li min japplika irid iħejji 'business plan' minn qabel sabiex l-istess Kunsill ikun moħħu mistrieħ fuq il-flus li se jiġu ġġenerati u spejjeż li jistgħu jinqalgħu. "Huwa inutli li sit jiġi devolut lill-kunsill lokali, meta mbagħad il-kunsill lokali ma jkollux il-mezzi biex imantnieh. Din id-darba huma proġetti infrastrutturali tal-ġeneru li jkun, jekk pereżempju hemm pjazza qegħda f'idejn il-kunsill, jista' japplika jekk ikun ġnien, palazz antik, imma l-iktar huma proġetti infrastrutturali bħal swali ġo skejjel." Il-Ministru qal li għat-tieni sejħa ser jiġu aċċettati xogħlijiet ta' manutenzjoni fuq proġetti li twettqu mill-Gvern matul dawn l-aħħar 10 snin u kull proġett magħżul jista' jingħata sa massimu ta' €100,000.